b'\n_START_ARTICLE_\nHage-saken\n_START_PARAGRAPH_\nHage-saken er blitt betegnelsen p\xc3\xa5 saken der Atle Joar Hage i 1984 ble d\xc3\xb8mt for incest mot sine to barn. Han sonet dommen i 1986 og begikk selvmord i 1987, som en f\xc3\xb8lge av anklagene. I 1998 ble han frikjent for anklagene (post mortem), etter at hans to barn begj\xc3\xa6rte saken gjenopptatt, i det de hevdet at det aldri var beg\xc3\xa5tt noen overgrep, og at det hadde funnet sted et justismord. _NEWLINE_D\xc3\xb8dsboet ble i 1999 tildelt et mindre erstatningsbel\xc3\xb8p av staten, samt dekket en del av sine saksomkostninger.\n_START_SECTION_\nSkilsmisse og tap av samv\xc3\xa6rsrett\n_START_PARAGRAPH_\nI forbindelse med skilsmisse fra sin kone, hevdet Atle Hages kone at han hadde beg\xc3\xa5tt seksuelle overgrep mot deres to barn (en s\xc3\xb8nn og en datter) i tidsrommet august 1980 til juni 1982. I skilsmissesaken ble han derfor fratatt samv\xc3\xa6rsretten med barna.\n_START_SECTION_\nStraffesak\n_START_PARAGRAPH_\nI 1984 ble det p\xc3\xa5 grunnlag av anklagene ogs\xc3\xa5 reist straffesak mot ham. _NEWLINE_Atle Joar Hage ble i Frostating lagmannsrett den 16. november 1984 d\xc3\xb8mt for \xc2\xabforbrytelser mot straffeloven \xc2\xa7 195 f\xc3\xb8rste ledd 1. straffalternativ, \xc2\xa7 194 og \xc2\xa7 207 1. straffalternativ\xc2\xbb, til fengsel i 1 \xc3\xa5r, hvorav 120 dager ubetinget, og til \xc3\xa5 betale saksomkostninger med kr. 3\xc2\xa0000,-. Aktor i straffesaken var Olaf Jakhelln._NEWLINE_Ansvarlige dommere var Karl Solberg, Einride Einarson og B\xc3\xa5rd Olav R\xc3\xb8s\xc3\xa6g. F\xc3\xb8rstnevnte (Solberg) var ogs\xc3\xa5 delaktig i justismordet mot Fritz Moen, kanskje det mest ber\xc3\xb8mte justismord i norsk rettshistorie. Psykologene Bj\xc3\xb8rn Pleym og Per Rypdal gikk god for de beskyldninger barnas mor framsatte om seksuelle overgrep mot barna._NEWLINE_De to barna til Hage ble, p\xc3\xa5 grunn av sin alder (h.h.v. 7 og 9 \xc3\xa5r gamle) ikke f\xc3\xb8rt som vitner i saken. Hage hevdet hele tiden at han var uskyldig._NEWLINE_Hage p\xc3\xa5klaget dommen, og s\xc3\xb8kte ogs\xc3\xa5 om ben\xc3\xa5dning, men ingen av sakene f\xc3\xb8rte fram._NEWLINE_Atle Hage sonet fengselsstraffen fra mai til september 1986.\n_START_SECTION_\nMediefokusering, psykisk belastning og selvmord\n_START_PARAGRAPH_\nSaken vakte betydelig offentlig oppmerksomhet og den stemplet ham i hans n\xc3\xa6rmilj\xc3\xb8.  Han ble en nedbrutt mann, isolerte seg, og fungerte ikke godt i sin stilling.  Han begikk til slutt selvmord den 21. september 1987.\n_START_SECTION_\nFrikjenning\n_START_PARAGRAPH_\nDen 29. desember 1997 fremsatte de to barna (da h.h.v. 20 og 22 \xc3\xa5r gamle) gjenopptakelsesbegj\xc3\xa6ring til Frostating lagmannsrett, i det de hevdet at det aldri var blitt beg\xc3\xa5tt noen overgrep mot dem.  Etter muntlig forhandling avsa lagmannsretten 24. april 1998 dom der Atle Joar Hage enstemmig ble frifunnet.\n_START_SECTION_\nOppreisning\n_START_PARAGRAPH_\nP\xc3\xa5 vegne av Atle Joar Hages d\xc3\xb8dsbo og p\xc3\xa5 egne vegne, fremsatte barna i henhold til straffeprosessloven \xc2\xa7 444, \xc2\xa7 445, \xc2\xa7 446 og \xc2\xa7 448, den 9. juni 1998 krav om erstatning og oppreisning for uberettiget straffeforf\xc3\xb8lging mot Atle Joar Hage, med til sammen kr. 5 100.000,-.  I kjennelsen ved Frostating lagmannsrett av 24. september 1999, ble d\xc3\xb8dsboet tilsammen tilkjent erstatning fra staten p\xc3\xa5 kr. 100 000,-  og saksomkostninger for lagmannsretten med kr. 34 965,-.\n_START_SECTION_\nAndre forhold\n_START_PARAGRAPH_\nDet h\xc3\xb8rer med til historien at Hages ekskone, Ada, ogs\xc3\xa5 reiste tilsvarende anklager mot sin nye mann, Per Borthen; en sak som ogs\xc3\xa5 har versert for det norske rettsvesenet. Ada er ikke blitt anklaget eller straffeforfulgt, verken i Hage-saken eller Borthen-saken._NEWLINE_Hages datter fikk if\xc3\xb8lge Aftenposten alvorlige psykiske problemer etter farens selvmord. Hages s\xc3\xb8nn sier han som barn ikke visste at det foregikk en rettssak, og at han kunne ha forklart de sakkyndige at \xc2\xabingenting galt hadde skjedd\xc2\xbb.'